REGOLAMENT TAL-KUMMISSJONI (KE) Nru 634/2008
tas-27 ta’ Ġunju 2008
li jistipula l-komponenti agrikolturali mnaqqsa u d-dazji addizzjonali applikabbli għall-importazzjonijiet lejn il-Komunità ta’ ċerti merkanziji li fihom il-prodotti tal-ħalib koperti mir-Regolament tal-Kunsill (KE) Nru 3448/93 mill-Iżvizzera
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 3448/93 tas-6 ta’ Diċembru 1993 jistabbilixxi l-arranġamenti kummerċjali applikabbli għal ċerti oġġetti li jirriżultaw mill-ipproċessar tal-prodotti agrikoli (1), u b'mod partikolari l-Artikolu 7 tiegħu,
Billi:
(1)
Permezz tal-Ftehim bejn il-Komunità Ewropea u l-Konfederazzjoni Żvizzera (2) tas-26 ta’ Ottubru 2004 (minn issa 'l quddiem: “il-Ftehim”) it-2 Protokoll għall-Ftehim bejn il-Komunità Ekonomika Ewropea u l-Konfederazzjoni Żvizzera tat-22 ta’ Lulju 1972 inbidel bi Protokoll 2 ġdid li jikkonċerna ċerti prodotti agrikoli pproċessati. Fl-implimentazzjoni ta’ dan il-Protokoll, il-Kumitat Konġunt KE-Żvizzera, bid-Deċiżjoni tiegħu Nru 1/2008 (3), emenda l-prezzijiet domestiċi ta’ referenza mill-1 ta’ Frar 2008.
(2)
Għalhekk, huwa meħtieġ li jiġu stabbiliti l-komponenti agrikoli u d-dazji addizzjonali applikabbli mill-1 ta’ Frar 2008 għal ċerti merkanziji li fihom il-prodotti tal-ħalib u li huma importati mill-Iżvizzera lejn il-Komunità.
(3)
Billi l-Ftehim huwa applikabbli mill-1 ta’ Frar 2008, il-miżuri stipulati f'dan ir-Regolament għandhom japplikaw mill-istess data,
ADOTTAT DAN IR-REGOLAMENT:
Artikolu 1
Il-komponenti agrikoli mnaqqsa u d-dazji addizzjonali applikabbli mill-1 ta’ Frar 2008 għall-importazzjonijiet ta’ ċerti merkanziji li fihom il-prodotti tal-ħalib koperti mit-Tabella 1 ta’ l-Anness B tar-Regolament (KE) Nru 3448/93 mill-Iżvizzera huma stipulati fl-Anness.
Artikolu 2
Dan ir-Regolament għandu jidħol fis-seħħ dakinhar tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Għandu japplika mill-1 ta’ Frar 2008.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 27 ta’ Ġunju 2008.